stanford-oval/wikipedia huggingface dataset:
מריק גרלנד
החלטות שנויות במחלוקת

באוגוסט 2022 הורה גרלנד ל-FBI לפשוט על אחוזתו של טראמפ במאר-א-לאגו בשל חשד כי טראמפ מחזיק באחוזתו מסמכים מסווגים אשר היה נדרש ממנו להחזירם לארכיון הלאומי. בחודש נובמבר 2022 הודיע גרלנד כי הוא ממנה תובע מיוחד אשר יחקור בין היתר את פרשת המסמכים, ניסיון להשפיע על תוצאות הבחירות בג'ורג'יה ואירועי הקפיטול. בשל כך שטראמפ נחשב ליריב פוליטי של הנשיא ביידן מחד והמפלגה הדמוקרטית בפרט, הואשם גרלנד שהוא פועל מתוך ניגוד עניינים ומשיקולים פוליטיים, בין היתר בשל למנוע מטראמפ לחזור לבית הלבן ב-2024, וכן עקב התנגדותו של המחנה השמרני בארצות הברית למנותו לשופט בבית המשפט העליון בשנת 2016. זאת ועוד ספג גרלנד ביקורות בשל כך שאם אכן טראמפ היה אמור להחזיר מסמכים, מדוע דווקא שלושה חודשים לפני בחירות האמצע נזכר משרד השפטים לפשוט על אחוזתו של טראמפ כאשר עברה שנה וחצי מאז סיים טראמפ את תפקידו כנשיא ארצות הברית. טענה נוספת שנשמעה כנגד גרלנד הייתה בכך שמתוקף תפקידו לשמור על החוק והסדר במדינה אל מול הפשיעה הגועה וסוחרי הסמים מעדיף גרלנד להתעסק ביריב פוליטי.
החלטות שנויות במחלוקת > פרשת האנטר ביידן

בחודש יוני 2023 פורסם בעיתונות האמריקאית כי אחרי חמש שנות חקירה, בנו של הנשיא ביידן האנטר חתם על עסקת טיעון מול משרד המשפטים בנוגע לעבירות מס ונשק שונות שביצע לכאורה. בעקבות עסקת הטיעון יצאו במחאה רפובליקנים רבים בטענה לשחיתות המערכת, שכן בעוד האנטר נחקר במשך שנים בתהליכים בירוקרטיים איטיים המסתיימים בהרשעה זניחה, טראמפ כנשיא לשעבר מועמד לדין פלילי תוך פחות משנתיים עם פוטנציאל ל-400 שנות מאסר בפועל.
בעקבות מחאה תקשורתית נרחבת באשר לעסקת הטיעון השערורייתית, שלטענת הרפובליקנים נוחה במיוחד בגלל שהנאשם הוא בנו של נשיא דמוקרטי - דחה בית המשפט את עסקת הטיעון והאנטר ביידן כפר שוב באישומים.
בחודש יולי 2023 הודיעו שני עובדים מס ההכנסה האמריקאי, גארי שאפלי וג'וסף זיגלר, אשר במקביל הודה בנטיתו המינית ותמיכתו במפלגה הדמוקרטית, כי בחקירה אשר ניהלו נגד האנטר ביידן, נהג משרד המשפטים תחת הנהגתו של גרלנד להתערב בחקירה, לעכב ולהגביל אותם. בעקבות אותה הודעה נפתחה בקונגרס חקירה פדרלית וחברי קונגרס רפובליקנים יצאו בפומבי כי לפי החשד לכאורה, משפט הדחה לגרלנד הוא בלתי נמנע.
כחודש לאחר התפוצצות הפרשה, ולאחר פגיעה קשה ביותר במעמד משפט המשפטים, נאלץ גרלנד למנות "חוקר מיוחד" חדש בפרשה.
חיים אישיים

גרלנד נשוי ללין מאז 1987 והם גרים בעיר בת'סדה שבמרילנד. לין היא נכדתו של השופט סמואל אירווינג רוזנמן. לבני הזוג שתי בנות.
סנטה אנה (קליפורניה)

סנטה אנה (באנגלית: Santa Ana) היא מושב המחוז והעיר השנייה המאוכלסת ביותר במחוז אורנג' שבקליפורניה. העיר נוסדה בשנת 1869 וממוקמת בסמוך לנהר סנטה אנה, כ-16 קילומטרים מזרחית לאוקיינוס השקט. העיר היא חלק מאזור המטרופולין של לוס אנג'לס.
לפי מפקד התושבים שנערך בשנת 2020 חיו בעיר 310,227 תושבים. מעל לשלושה רבעים מתושבי היישוב ממוצא היספני.
היסטוריה

לפני הגעת האירופים, שבטים אינדיאנים התיישבו באזור. ב-1 בנובמבר 1776 החלה התיישבות מקסיקנית בסביבת העיר. האזור עבר לשלטון ארצות הברית בשנת 1848, לאחר מלחמת ארצות הברית–מקסיקו. לאחר מכן החלו מהגרים אזרחי ארצות הברית להגיע לאזור. ההתיישבות בעיר עצמה החלה בשנת 1869 וההתיישבות הוכרזה בעיר בשנת 1886. באותו העשור הוקם קו רכבת העובר בעיר.
בשנת 1912 נוסדה בעיר חברת גלן ל. מרטין, חברת תעופה שהפכה בעשורים שלאחר מכן לאחת מהחברות הגדולות בעולם - לוקהיד מרטין.
במהלך מלחמת העולם השנייה הוקם ליד העיר בסיס של חיל האוויר של ארצות הברית, דבר שגרם לגידול באוכלוסייה.
דמוגרפיה

נכון לשנת 2020 גרו בעיר כ-310,227 תושבים.
דמוגרפיה > גזע

נכון לשנת 2020:
היספנים - 76.73%
אסייתים - 12.07%
לבנים שאינם היספנים - 8.52%
אפרו-אמריקאים - 0.88%
פוליטיקה

מועצת העיר מורכבת משישה נציגים הנבחרים על ידי תושבי העיר אחת לארבע שנים. חבר מועצה לא יכול לכהן יותר משלוש קדנציות. ראש העירייה נבחר על ידי מועצת העיר ומתוכה.
העיר מאופיינת בשמרנות בכל הקשור לנושאים חברתיים, כמו שאר צפון המחוז. למרות זאת, למפלגה הדמוקרטית יש רוב ניכר בכמות הרשומים אליה לעומת המפלגה הרפובליקנית.
תושבים נודעים מסנטה אנה

תושבים נודעים בולטים אשר נולדו ו/או חיו בסנטה אנה כוללים את:
ג'ון רייט (1917–2005) - שחקן וזמר שהיה ידוע בעיקר בשל הופעותיו במחזות זמר. נולד בסנטה אנה.
מישל פייפר (נולדה ב-1958) - שחקנית קולנוע וטלוויזיה שהייתה מועמדת שלוש פעמים לפרס האוסקר. נולדה בסנטה אנה.
לינדסי סטירלינג (נולדה ב-1986) - כנרית, רקדנית ומלחינה אשר זוכה להצלחה רבה בעקבות סגנון הניגון והריקוד הייחודיים לה. נולדה בסנטה אנה.
JetBrains

| --- | --- |

 נתונים כלליים
 סוג:  חברה פרטית
 תקופת הפעילות:  14 באוגוסט, 2000 – הווה
 מיקום המטה:  צ'כיה צ'כיה
 ענפי תעשייה:  תוכנה
 מוצרים עיקריים:  AppCode, CLion, DataGrip, dotCover, dotMemory, dotPeek, dotTrace, GoLand, Hub, IntelliJ IDEA, Kotlin MPS, PhpStorm, PyCharm, ReSharper, Rider, RubyMine, Space, TeamCity, Upsource, WebStorm, YouTrack
 הכנסות:  10,431,527,000 קורונה צ'כית (נכון ל־2021) 
 רווח תפעולי:  4,834,809,000 קורונה צ'כית (נכון ל־2021) 
 רווח:  3,970,609,000 קורונה צ'כית (נכון ל־2021) 
 הון עצמי:  3,657,906,000 קורונה צ'כית (נכון ל־31 בדצמבר 2021) 
 מנכ"ל:  מקסים שפירוב
 עובדים:  1256
  
 http://jetbrains.com/
 
JetBrains s.r.o (לשעבר IntelliJ s.r.o; מבוטא כ-גֶּ'טְבְּרֵיְנְס) הוא תאגיד תוכנה צ'כי, אשר הוקם ב-14 באוגוסט 2000. התאגיד מציע כלים למפתחי תוכנה ומנהלי פרויקטים. החברה מציעה סביבות פיתוח לשפות תכנות שונות.
השקת סביבת הפיתוח המשולבת IntelliJ IDEA לפיתוח בעיקר ב-Java בשנת 2001 והשקת שפת התכנות Kotlin לפיתוח במכונה הווירטואלית של ג'אווה (JVM) בשנת 2011 היו מאבני הדרך החשובות ביותר בהיסטוריה של החברה.
ב-2019 היו יותר מ-8 מיליון משתמשים בכלים מבית JetBrains, והיא מחזיקה ב-9 משרדים ברחבי העולם: בפראג, סנקט פטרבורג, מוסקבה, מינכן, בוסטון, נובוסיבירסק, אמסטרדם, פוסטר סיטי שבקליפרוניה ובמריטון שבניו ג'רזי. החברה החזיקה בכ-1,256 עובדים, כאשר הגיל הממוצע של עובד ב-JetBrains היה 33.
בחלקו השני של העשור השני של המאה ה-21, קהילת המשתמשים של JetBrains גדלה באופן מתמשך, כאשר בשנת 2015 עמדה על כ-2.7 מיליון משתמשים, בשנת 2016 על 3.7 מיליון, בשנת 2017 על 5 מיליון, בשנת 2018 על 6 מיליון, ובשנת 2019 על יותר מ-8 מיליון משתמשים – גדילה של כ-196.3% ב-4 שנים (ביחס למספר המשתמשים בשנת 2015).
מאז הקמתה, זכתה[דרוש מקור] JetBrains ב-80 פרסי תעשייה בינלאומיים.
מוצרים > סביבות פיתוח משולבות

AppCode – סביבת פיתוח משולבת לפיתוח אפליקציות במערכות ההפעלה iOS, ו-macOS (מערכות הפעלה מבית תאגיד התוכנה הבינלאומי אפל). תומכת ב-Swift, Objective-C, C, ו-C++.
CLion – סביבת פיתוח משולבת לפיתוח ב-C וב-C++.
DataGrip – סביבת פיתוח משולבת לפיתוח בשפת SQL שרצה תחת הפלטפורמה של IntelliJ.
GoLand – סביבת פיתוח משולבת לשפת התכנות Go (מבית Google) אשר תומכת בתכנות בסביבת אינטרנט, ב-SQL, ובמסדי נתונים ומכילה תכונות כגון הצעות להשלמת קוד, דיבאגר, בחינות איכות של הקוד, שינוי של הקוד מבלי לשנות את התנהגותו החיצונית (Refactoring) ותפריטים שונים.
IntelliJ IDEA – סביבת פיתוח משולבת לפיתוח בעיקר בשפות Java, Kotlin ו-Scala.
PhpStorm – סביבת פיתוח משולבת לפיתוח בשפת PHP.
PyCharm – סביבת פיתוח משולבת לפיתוח בשפת פייתון.
Rider – סביבת פיתוח משולבת לפיתוח בסביבת .NET של מיקרוסופט. מבוסס על פלטפורמות Resharper ו-IntelliJ.
RubyMine – סביבת פיתוח משולבת לפיתוח ב-Ruby ובתכנות בסביבת האינטרנט באמצעות Ruby.
WebStorm  – סביבת פיתוח משולבת בשביל JavaScript.
מוצרים > כלים

dotCover – ביצוע מבחנים לקוד בסביבת .NET.
dotMemory – ניתוח הזיכרון שאפליקציות בסביבת NET. משתמשות בו, לצורך אופטמיזציה, ואיתור בעיות בניהול הזיכרון כגון דליפות זיכרון.
dotPeek –  הידור הפוך (decompiling) בסביבת NET.
dotTrace – מציאת דרכים לבצע אופטמיזציה באפליקציות בסביבת NET.
ReSharper – סיוע לנוחות וליעילות בכתיבה בסביבת הפיתוח המשולבת ויז'ואל סטודיו מבית מיקרוסופט.
++Resharper C – כלי המסייע ליעילות ונוחות בסביבת הפיתוח Visual Studio מבית מיקרוסופט לשפות C ו-C++. הוא משתלב ב-Visual Studio, מספק כלי עזר וגם משתלב עם כלים אחרים לשפות אלו.
Space – פלטורמה לניהול ותיאום קוד ולוח זמנים בין מתכנתים.
מוצרים > שפות תכנות

Kotlin – שפת תכנות לפיתוח במכונה הווירטואלית של ג'אווה (JVM).
MPS – יצירה, שינוי, והרחבה של שפות תכנות אשר ספציפיות לתחום מסוים (Domain Specific). כתיבה גם באופן גרפי – המשתמש מחליט מהם כללי התחביר.
מוצרים > כלים לצוות

Hub – מקשר בין YouTrack ,TeamCity ו-Upsource. הוא מספק שרת אשר מנהל את ההרשאות, המשתמשים, הקבוצות והפרויקטים בין כלי הצוות האחרים של JetBrains.
TeamCity – זיהוי בעיות, בחינה מתקדמת של הקוד.
Upsource
YouTrack – תכנון וניהול הפרויקט, וכן תכנון לוח הזמנים והמטלות המחכות לביצוע.
מוצרים > כלים לחינוך

JetBrains Academy – פלטפורמה מקוונת ללימוד תכנות ושפות תכנות כגון פייתון, Java, ו-Kotlin.
IntelliJ Education – גרסה של IntelliJ המותאמת ללימוד Java.
בנוסף, JetBrains מציעה אפליקציה חינמית בשם Toolbox App לניהול סביבות הפיתוח שלה: התקנה, הסרת התקנה, עדכונים – ניתן לבצע גם עדכונים אוטומטיים לסביבות הפיתוח.
היסטוריה

JetBrains (לשעבר IntelliJ Software) נוסדה בשנת 2000 על ידי שלושה מפתחי תוכנה: סרגיי דימיטריב, ולנטין קיפאקטוב, ואיוג'ין בלייאב בפראג, צ'כיה.
המוצר הראשון של החברה היה IntelliJ Renamer, כלי לייעול הקוד ללא התערבות בהתנהגותו החיצונית (Code Refactoring), ב-Java.
בשנת 2012, אחרי ששירת כמנכ"ל החברה במשך 12 שנים, עבר דימיטריב לתחום הביואינפורמטיקה ומינה שני מנכ"לים חדשים: אולג סטפנוב ומקסים שפירוב.
סטטיסטיקה

מספר המשתמשים של JetBrains גדל מ-2.7 מיליון בשנת 2015 משתמשים, ליותר מ-8 מיליון משתמשים בשנת 2019. להלן תרשים המייצג את השינוי במספר המשתמשים בין השנים 2015 ל-2019:
קטגוריה:דפים עם גרפים מושבתים באופן זמני – 
ההרחבה Graph להצגת תרשימים שיחת תבנית:גרף#שימו לב: הגרפים לא מוצגים בוויקיפדיה!!!.
עד לשנת 2011, שבה השיקה JetBrains את שפת תכנות Kotlin, העלייה בכמות המשתמשים של JetBrains הייתה מינורית.
ראו גם

ג'אווה (שפת תכנות)
הערות שוליים

↑  JetBrains, CLion
↑  JetBrains, DataGrip
↑  JetBrains, PhpStorm
אלן מריה ואש

| --- | --- |

ואש בפסטיבל הספרות של הפרלמנט הסאמי ב-2016
 לידה:  12 באוגוסט 1957 (בת 67) לאהפולופל, נורווגיה נורווגיה
 שם לידה:  Elle Márjá Vars 
 מדינה:  נורווגיה 
 לאום:  סאמים
 עיסוק:  סופרת, עורכת, מתרגמת, משוררת
 שפות היצירה:  סאמית צפונית
 תחום כתיבה:  ספרות
 תקופת הפעילות:  1910–1931 (כ־21 שנים)
 צאצאים:  ליילה סוזאנה וואש 
 פרסים והוקרה:  Saami Council Literature Prize (2005)  Saami Council Literature Prize (2007) 
 
אלן מריה ואש (או אלה מאריה ואש; בנורווגית: Ellen Marie Vars, בסאמית צפונית: Elle Márjá Vars;‏ נולדה ב-12 באוגוסט 1957) היא סופרת מקאוטוקיינו שכותבת בסאמית צפונית.
ביוגרפיה

ואש נולדה בכפר לאהפולופל בקאוטוקיינו בשנת 1957, למדה שם בבית ספר יסודי ותיכון, ולאחר מכן עברה לתיכון באלטה. באלטה המשיכה לבית ספר להכשרת מורים, משם עברה לטרומסה בה למדה נושאי יסוד סאמיים, ולבסוף חזרה אל הכפר קאוטוקיינו ללימודי עיתונות, חברה ופרשנות באוניברסיטה הסאמית.
ואש עבדה כמורה בבתי ספר יסודיים בנורווגיה ובשוודיה, וכן גם בתפקידי ייעוץ לשוני, ובתור עיתונאית, מתרגמת ומתורגמנית. לאחר מכן שימשה עורכת במגזינים Áššu ו-Š, ושימשה מזכ"לית האגודה הלאומית הנורווגית של הסאמים ומועצת האמנים הסאמית.
ואש הייתה סגנית חבר במועצת הדוקסיה של צפון הלגולנד וחברה במועצת הלשון הסאמית בפרלמנט הסאמי.
יצירתה

ואש פרצה לתודעה ב-1986, ומאז הוציאה 15 ספרי סיפורת, ולפיכך היא מהסופרים הסאמיים הפוריים ביותר. ספרה הראשון "קטיה" קיבל את פרס פריט אורד של הפרלמנט הסאמי ב-1986, תורגם לנורווגית ב-1988, והפך לאחד הספרים הסאמיים הנקראים ביותר בנורווגיה. היא קיבלה פעמיים את פרס הספרות של המועצה הסאמית, על רומן הנעורים הטוב ביותר בשפה הסאמית (2004), ועל ספר הילדים הטוב ביותר בשפה הסאמית (2007). ואש נחשבת חלוצה בתחום הספרות לנוער.
ב-2012 קיבל התקליטור "Áidnen" שבו בין השאר טקסטים של אלן מריה ואש, מועמדות לספלמנפריסן (אנ') (המקביל הנורווגי לפרסי הגראמי.)
שיריה של ואש פורסמו באנתולוגיות, הוקראו על ידיה ברדיו ואף פורסמו בדף הפייסבוק שלה. חלק מספריה תורגמו לנורווגית, וחלקם תורגמו גם לגרינלנדית ולשפות סאמיות אחרים.
פעילות חברתית

ואש הייתה כוח מניע בהבאת העיתון הסאמי "אסו (נו')" (Áššu) לקאוטוקיינו. ואש גם הקימה את מגזין הנוער הסאמי Š שיוצא בין השאר בקאוטוקיינו. בנוסף לכתיבתה פעילה ואש מזה כמה עשורים בארגוני אמנים סאמיים, ופועלת לשיפור תנאי העבודה ותוכניות המלגות של הסאמים. בתפקידה כמזכ"לית מועצת האמנים הסאמית היא הובילה את המאמץ להשגת הסכם נפרד לאמנים סאמים מול הפרלמנט הסאמי של נורווגיה.
משפחתה

אלן מריה ואש היא אמה של סגנית נשיא הפרלמנט הסאמי לשעבר ועורכת הדין ד"ר ליילה סוסאנה ואש.
ספריה

| שנה | שם בסאמית צפונית | שם בעברית | הערות |
| --- | --- | --- | --- |
| 1986 | Kátjá | קטיה | רומן נעורים |
| 1986 | Oabbá | אחות | ספר ילדים |
| 1989 | Savdnjiluvvon nagir | שינה מוטרדת | ספר שירה ביחד עם קאיה נילסן (נו') ורוונה איירה (נו') |
| 1990 | Árvedávggi mánát | ילדי ארוודאווגי | ספר ילדים |
| 1991 | Okto | לבד | רומן נעורים |
| 1992 | Buot ovddemus jápmet niegut | קודם מתים החלומות | רומן |
| 1996 | Ja idja ii galgga šat leat | והלילה לא ימשך עוד | רומן |
| 1999 | Jaskatvuođas ii leat mihkke agiid | לשקט אין גיל | רומן |
| 2002 | Čábbámus iđitguovssu | הבוקר הכי יפה | גרסת ספר מוקלט יצאה ב-2011. |
| 2006 | Máilmmi láikkimus olmmoš | האיש הכי עצלן בעולם | ספר ילדים. תורגם לסאמית לולה (אנ') ב-2010 ולסאמית דרומית (אנ') ב-2013. |
| 2009 | Máilmmi jálumus mánná | הילדה הכי אמיצה בעולם | ספר ילדים. |
| 2012 | Máilmmi árggimus áhkku | האישה הכי מפוחדת בעולם | ספר ילדים. |
| 2013 | Skábma | ליל קוטב | אלבום תמונות בליווי שירה של ואש. |
| 2015 | Baháneahkkánis bustávat | אותיות סוררות | ספר צביעה ולימוד אותיות לילדים. |
הערות שוליים

1 2  "Kátjá". skuvla.info. נבדק ב-2023-08-06.
1 2 3 4  Skåden, Sigbjørn. "Ellen Marie Vars".  In Bolstad, Erik (ed.). Store norske leksikon (בנורווגית). Oslo: Norsk nettleksikon. נבדק ב-12 בנובמבר 2017. {{cite encyclopedia}}:  (עזרה)
| --- | --- |
בקרת זהויות :  BIBSYS: 10062045  ISNI: 0000 0000 5235 5410  LCCN: no2013126235  SELIBR: 260719  VIAF: 9826110   WorldCat (עם VIAF): 9826110
Francisella tularensis

| Francisella tularensis |
| --- | --- |
 מקרופאג של עכבר (צבוע בצהוב) מודבק בחיידקי F. tularensis (צבועים בכחול) מבעד למיקרוסקופ אלקטרונים סורק
מיון מדעי
על־ממלכה:: חיידקים אמיתיים
ממלכה:: חיידקים
מערכה:: פרוטאובקטריה
מחלקה:: Gamma Proteobacteria
סדרה:: Thiotrichales
משפחה:: Francisellaceae
סוג:: Francisella
מין:: F. tularensis
תת-מינים
 F. tularensis tularensis  F. tularensis palearctica  F. tularensis novicida  F. tularensis mediasiatica
שם מדעי
 Francisella tularensis
שמות נוספים
 (לא בשימוש) Bacillus tularense  Bacterium tularense  Brucella tularensis  Pasteurella tularensis
Francisella tularensis (בקיצור: F. tularensis, בתעתיק לעברית: פרנסיסלה טולרנסיס) הוא מין של חיידק פתוגני-זואונוטי, גראם-שלילי, אווירני אובליגטורי העלול לגרום למחלת הטולרמיה (Tularemia) בבני האדם ובבעלי חיים. המין כולל ארבעה זנים המוכרים למדע. החיידק התגלה לראשונה במקרה בשנת 1911 במחוז טולרה (Tulare county) בקליפורניה שבארצות הברית, על ידי הבקטריולוג ג'ורג' וולטר מק'קוי ממעבדה לחקר הדבר מטעם שירותי בריאות הציבור של סן פרנסיסקו, בעת שעסק בחקר הדבר בקרב נובחניות. שם סוג החיידקים - Francisella, ניתן להם על שמו של הבקטריולוג האמריקאי אדוארד פרנסיס (Edward Francis), אשר בשנת 1921 היה הראשון שגילה כי חיידק ה-F. tularensis (אז נקרא Bacterium tularense) הוא הגורם למחלת הטולרמיה בבני האדם, ואילו שם מין החיידק - tularensis, ניתן לו על שם מחוז טולרה בו התגלה לראשונה.
בשל הקלות הרבה שבה מופץ מין חיידקים זה בקרב בני האדם ובשל הווירולנטיות הגבוהה שלו, נכלל F. tularensis ברשימת גורמי הסיכון הביולוגי שעלולים לשמש לייצור נשק ביולוגי.
גילוי החיידק

בעקבות רעידת האדמה החזקה שפקדה את סן פרנסיסקו בשנת 1906, עלה החשש בקרב רשויות בריאות הציבור בקליפורניה מפני התפרצות מגפות שונות ובהן הדבר. בשנת 1907 החל ד"ר ג'ורג' וולטר מק'קוי (George Walter McCoy), בקטריולוג, אימונולוג ואפידמיולוג בהשכלתו לחקור את מוקדי התפרצות מחלת הדבר שגבתה בקליפורניה, במשך השנה שלאחר רעידת האדמה, את חייהם של 160 בני אדם. בשנת 1911, באחד ממחקרי השדה במחוז טולרה, הבחין ד"ר מק'קוי בגוויית נובחנית שעליה נראו בבירור סימני נגעים המזכירים במידת מה את הנגעים שנגרמים בעקבות הידבקות בדבר. הגווייה נלקחה למעבדתו של מק'קוי במכון לבריאות הציבור בסן פרנסיסקו. במרוצת אותה השנה הצליחו מק'קוי ועמיתו למחקר צ'ארלס צ'פין (Charles W. Chapin) לבודד את המיקרואורגניזם שגרם למותה של הנובחנית. תוצאות המחקר פורסמו בשנת 1912 והחיידק החדש קיבל את השם - Bacillus (Bacterium) tularense.
בשנת 1919 נשלח למחוז מילארד (Millard county) ביוטה שבארצות הברית הבקטריולוג אדוארד פרנסיס (Edward Francis) על מנת לחקור את התפרצותה של מחלת חום שלוותה בהתנפחות קשריות לימפה בקרב האוכלוסייה המקומית שבאה בעקבות עקיצת זבובים ממשפחת הטבניים. לאחר סדרה של ניסויים שערך במעבדתו בוושינגטון הצליח פרנסיס לבודד את החיידק Bacillus tularense מדמם של החולים ממחוז מילארד וכן לזהות את הווקטור הזבובי שמעביר את החיידק ממכרסמים שונים נגועים לבני אדם. במאמר שפרסם בשנת 1921 הצליח פרנסיס לקשור לראשונה בין ממצאיו של מק'קוי משנת 1911 לבין הפתוגנזה בבני אדם במחוז מילארד. בעקבות זאת המליץ לשנות את שם המחלה לטולרמיה (עד אז נודעה המחלה בשמות רבים: Deer fly fever, ‏Ohara's fever, ‏Rabbit fever, ועוד).
בשנת 1924 הצליח צוות מדענים ממעבדות בריאות הציבור בהמילטון שבמונטנה, להראות כי קרציות מהוות וקטור נוסף וחשוב בהפצת טולרמיה.
בשנת 1928 הצליח פרנסיס להוכיח כי Ohara's fever, מחלת חום בעלת תסמינים דומים לטולרמיה, היא למעשה טולרמיה. בכך הראה לראשונה שתפוצת חיידקי F. tularensis אינה מוגבלת לגבולות ארצות הברית בלבד.
בשנת 1959, שבע שנים לאחר מותו של פרנסיס, בעקבות המלצה שהגישו מספר רופאים מברית המועצות, שונה שמו של החיידק כאות הוקרה לפועלו ומחקרו רב השנים של אדוארד פרנסיס ל-Francisella tularensis.
זני F. tularensis

כיום מוכרים למדע ארבעה זני F. tularensis:
F. tularensis tularensis (מוכר גם בתור Type A) - הוא הזן הנפוץ בצפון אמריקה בכלל ובפרט בארצות הברית ובקנדה. זהו הזן האלים והמסוכן ביותר מבין הארבעה. גורם לרוב לדלקת ריאות חריפה שמובילה למוות. זן זה מתחלק ל-3 ענפים:
Clade A2 - נפוץ בעיקר במערב ארצות הברית ואלסקה.
Clade A1a - נפוץ בעיקר במזרח ארצות הברית ובמדינות הבאות: קליפורניה, יוטה ואורגון.
Clade A1b - נפוץ בעיקר במזרח ארצות הברית ובמדינות הבאות: קליפורניה, איידהו, אורגון, קולורדו ואלסקה. זהו הענף האלים והמסוכן ביותר.
בארנבים מספיקה כמות של 10> חיידקי Type A על מנת לגרום ל-100% תמותה.
F. tularensis palearctica (מוכר גם בתור F. tularensis holarctica וגם בתור Type B) - הוא הזן הנפוץ באירופה ובאסיה. זהו זן אלים פחות בהשוואה ל-Type A ואינו גורם למוות לעיתים קרובות. בארנבים יש צורך ב-109 חיידקי Type B על מנת לגרום ל-100% תמותה.
F. tularensis novicida - הוא זן נדיר יחסית שנפוץ בעיקר בארצות הברית ובתאילנד וכמעט שאינו גורם למחלה בבני האדם. עד היום תועדו מקרים בודדים בלבד של טולרמיה בעקבות הדבקות ב-F. novocida (בקרב חולים מדוכאי מערכת החיסון). שלא כמו בקרב שלושת הזנים האחרים, עיקר ההדבקה בזן זה מתרחשת במגע עם מים מליחים מזוהמים.
F. tularensis mediasiatica - הוא זן נדיר יחסית המצוי בעיקר במרכז אסיה. גם זן זה, בדומה ל-F. novocida, כמעט ואינו גורם למחלה בבני האדם.
מורפולוגיה ופיזיולוגיה

חיידקי F. tularensis הם חיידקים גראם-שליליים, קטנים מאוד (גודל ממוצע של µm‏0.2x0.2-0.7), הנצבעים חלש מאוד בצביעת גראם. חיידקים אלה אינם מוטיליים (אינם נעים), מתסיסים גלוקוז (פרט לזן F. tularensis mediasiatica), מפרקים חלש מאוד מי חמצן במבחן קטלאז (מייצרים כמויות קטנות של האנזים קטלאז), שליליים במבחן אוקסידאז, לא מפרקים שתנן (לא מייצרים את האנזים אוראז כלל), בעלי צורה נקדית-מתגית (Coccobacilli) ועטופים בקפסולה.
בדומה ליתר חיידקים גראם-שליליים, המורפולוגיה של חיידקי F. tularensis מתאפיינת בסממנים הבאים:
דופן פפטידוגליקנית דקה.
קרום חיצוני המכיל מולקולות ליפופוליסכריד (LPS) הבולטות כלפי חוץ, וחלבוני פורין אשר חוצים את הקרום החיצוני ומשמשים כנקבים המאפשרים דיפוזיה של מולקולות הידרופוביות קטנות.
קרום פוספוליפידי פנימי.
חלל פריפלזמי (Periplasmic space) המצוי בין הקרום החיצוני לדופן וכן בין הדופן לקרום הפנימי, אשר מכיל מגוון אנזימים פרוטאוליטיים וחלבוני שינוע.
היעדר חומצות טיכואיות וליפוטיכואיות (Lipoteichoic acids).
פקטורי אלימות

חיידקי F. tularensis מבטאים מספר פקטורי אלימות, שבאמצעותם הם מגבירים ומייעלים את יכולתם להדביק תאים ולהתרבות בהם. להלן מספר פקטורי אלימות ידועים בחיידקים אלה:
Type IV pili - ריסים זעירים המקנים לחיידקים את יכולת ההצמדות. באמצעותם נצמדים החיידקים אחד לשני ולקרום התא אליו ברצונם לחדור. נמצא כי ירידה ברמת הביטוי של אותם הריסים גורמת לפגיעה ביכולת ההדבקה של החיידקים.
IgIC - חלבון קטן בגודל של kDa‏23 הנחוץ לחיידקים על מנת לחמוק מהפגוזום אל הציטוזול של המקרופאג. נמצא כי חיידקים אשר לא מבטאים את החלבון הזה אינם מצליחים לחמוק ביעילות מתוך הפגוזום ונהרסים בליזוזום של המקרופאג.
המוליזין - חיידקי F. tularensis מייצרים סוגים שונים של חלבוני המוליזין אשר בהם הם נעזרים על מנת לחמוק מתוך הפגוזום של המקרופאג. אחד מהחלבונים הללו, אשר התגלה לראשונה בזן F. tularensis novicida, נקרא NIyA. חלבון זה הוא בעל קרבה מסוימת להמוליזין של חיידקי ה-Escherichia coli שנקרא anti-HIyA.
קפסולה פוליסכרידית - מעטפת חיידקית חיצונית. מעטפת זו מעלה באופן ניכר את רמת השרידות של החיידקים בגוף המאכסן בכך שהיא מגינה עליהם מפני התייבשות ופעולת מערכת המשלים. במחקרים שנערכו נמצא כי הקפסולה של חיידקי F. tularensis מעודדת את תהליך האפופטוזה שמתרחש במקרופאגים לאחר התחמקות החיידקים מתוך הפגוזום.
הדבקה ומחזור חיים

העברתם של חיידקי F. tularensis אינה מתרחשת ישירות מאדם לאדם. אולם חשיפה לבעל חיים נשא או חולה וכן לווקטור ממערכת פרוקי-הרגליים גורמת להעברתם לבני האדם. חיידקי F. tularensis מסוגלים אמנם להדביק קשת רחבה של חולייתנים ממחלקות שונות (דגים, זוחלים, עופות ויונקים), אולם בעלי החיים העיקריים אשר מהווים חיות מאגר לחיידקי F. tularensis שייכים לסדרת ארנבאים, מכרסמים ותרנגולאים. פרוקי-הרגליים העיקריים אשר ידועים כמפיצי החיידקים בקרב בני האדם הן קרציות השייכות למשפחת הקרציות הקשיחות (סוגים: Ixodes,‏ Dermacentor, ו-Amblyomma), יתושים (הסוג Aedes ו-Ochlerotatus) וזבובים השייכים למשפחת הטבניים (הסוג Chrysops).
הדבקה בחיידקי F. tularensis יכולה להתרחש במספר אופנים:
מגע ישיר של העור עם האזור הנגוע של בעל החיים - חשיפה זו גורמת להיווצרות שלפוחיות וכיבים על פני העור. די בחשיפה ל-10 חיידקי F. tularensis בלבד על מנת לגרום להדבקה יעילה בדרך זאת.
העברה באמצעות עקיצה או נשיכה - חשיפה זו גורמת להיווצרות שלפוחית כיבתית במקום בו התרחשה העקיצה או הנשיכה. די בחשיפה ל-10 חיידקי F. tularensis בלבד על מנת לגרום להדבקה יעילה בדרך זאת.
שאיפת חיידקים - חשיפה זו גורמת להיווצרות מחלה בדרכי הנשימה שעלולה להתפתח, במקרה של חשיפה לזן Type A האלים, לדלקת ריאות חריפה מסכנת חיים. די בחשיפה ל-50 חיידקי F. tularensis בלבד על מנת לגרום להדבקה יעילה בדרך זו.
מגע ישיר של ריריות העין עם האזור הנגוע של בעל החיים - חשיפה זו גורמת להיווצרות דלקות בלחמית העין. די בחשיפה ל-10 חיידקי F. tularensis בלבד על מנת לגרום להדבקה יעילה בדרך זאת.
אכילת מזון ושתיית מים מזוהמים - חשיפה זו עלולה להוביל להיווצרות מחלה בדרכי העיכול (לרוב בלוע). חשיפה זו היא יחסית נדירה היות שיש צורך בכמות גדולה יחסית של F. tularensis ‏ (108) על מנת לגרום להדבקה יעילה בדרך זאת.
חיידקי F. telarensis הם חיידקים אינטרצלולריים (תוך-תאיים) פקולטטיביים, המסוגלים להדביק סוגי תאים רבים בגוף (לרוב תאי ריאות וקרום הריאה, קשריות לימפה, טחול, כבד וכליות). אולם בשלבים הראשונים לאחר ההדבקה נמצא כי לחיידקים אלה העדפה ברורה למקרופאגים, שלתוכם הם חודרים באמצעות הפגוציטוזה. לאחר הפגוציטוזה וטרם פירוקם בליזוזום, חומקים חיידקים אלה מתוך הפגוזום, שבו הם לכודים, לעבר הציטוזול של המקרופאגים. לאחר ההתחמקות מתוך הפגוזום מתחילים החיידקים להתרבות ביעילות רבה בציטוזול, דבר אשר גורם להרס המקרופאג בתהליך אפופטוזה, ולפיזור חיידקי F. tularensis בין תאי הרקמה ולהדבקתם.
בדומה ליתר החיידקים, גם חיידקי F. tularensis עוברים חלוקה א-מינית שנקראת פליגה (זמן הדור של F. tularensis אורך 60 דקות). חלוקה זאת באה לידי ביטוי ביצירת 2 תאי בת הזהים מבחינה גנטית לתא האם (תא המקור). עם זאת, שונות גנטית עלולה להתרחש על ידי רכישת מוטציה אקראית במהלך תהליך הפליגה או על ידי העברה גנטית אופקית (העברת פלסמידים בין שני חיידקים על ידי שימוש בריס ייעודי) של ה-DNA.